CELEX: 32020R1019
Language: hr
Date: 2020-07-13 00:00:00
Title: Provedbena uredba Komisije (EU) 2020/1019 оd 13. srpnja 2020. o izmjeni Provedbene uredbe (EU) 2015/840

14.7.2020   
               
               
                  HR
               
               
                  Službeni list Europske unije
               
               
                  L 225/13
               
            
         PROVEDBENA UREDBA KOMISIJE (EU) 2020/1019
         оd 13. srpnja 2020.
         o izmjeni Provedbene uredbe (EU) 2015/840
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (1), a posebno njezin članak 27. stavak 5.,
         budući da:
         
                     (1)
                  
                  
                     Člankom 5. stavkom 2. Provedbene uredbe Komisije (EU) 2015/840 (2) predviđeno je da tijekom financijske godine nadležna tijela trebaju provesti operativne kontrole na licu mjesta koje pokrivaju najmanje 20 % projekata provedenih u toj financijskoj godini.
                  
               
                     (2)
                  
                  
                     Pandemija bolesti COVID-19 uzrokovala je nezapamćenu krizu u državama članicama. Države članice morale su uvesti ograničenja slobode kretanja na svojem državnom području, čime se otežava provedba kontrola na licu mjesta.
                  
               
                     (3)
                  
                  
                     Kako bi se nadležnim tijelima osigurala fleksibilnost za provođenje potrebnih operativnih kontrola na licu mjesta, primjereno je izmijeniti postojeća pravila radi izbjegavanja kašnjenja u postupku poravnanja računa. Takvu fleksibilnost trebalo bi postići omogućavanjem nadležnim tijelima da zahtjeve za operativne kontrole na licu mjesta provedu u kasnijoj fazi tijekom programskog razdoblja ako se zbog pandemije bolesti COVID-19 godišnji minimum od 20 % projekata provedenih u određenoj financijskoj godini ne može ostvariti u toj financijskoj godini.
                  
               
                     (4)
                  
                  
                     Irsku obvezuje Uredba (EU) br. 514/2014 te je stoga obvezuje i ova Uredba.
                  
               
                     (5)
                  
                  
                     Ujedinjenu Kraljevinu obvezuje Uredba (EU) br. 514/2014 te je stoga obvezuje i ova Uredba. U skladu s člankom 138. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (3), primjenjivo pravo Unije, uključujući pravila o financijskim korekcijama i poravnanju računa, nastavlja se primjenjivati na Ujedinjenu Kraljevinu nakon 31. prosinca 2020. do zatvaranja tih programa i aktivnosti Unije.
                  
               
                     (6)
                  
                  
                     Dansku ne obvezuje Uredba (EU) br. 514/2014 ni ova Uredba.
                  
               
                     (7)
                  
                  
                     S obzirom na hitnu situaciju uzrokovanu pandemijom bolesti COVID-19, primjereno je da ova Uredba stupi na snagu sljedećeg dana od dana objave u Službenom listu Europske unije.
                  
               
                     (8)
                  
                  
                     Mjere predviđene ovom Uredbom u skladu su s mišljenjem Odbora za Fond za azil, migracije i integraciju te unutarnju sigurnost osnovanog člankom 59. stavkom 1. Uredbe (EU) br. 514/2014.
                  
               
                     (9)
                  
                  
                     Provedbenu uredbu (EU) 2015/840 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            U članku 5. Provedbene uredbe (EU) 2015/840 stavak 2. zamjenjuje se sljedećim:
            
               
                  „2.   Operativne kontrole na licu mjesta provedene u financijskoj godini N pokrivaju najmanje 20 % projekata provedenih u toj financijskoj godini, kako su prijavljeni u odgovarajućim godišnjim financijskim izvještajima iz članka 39. Uredbe (EU) br. 514/2014. Ako se taj minimum ne može ostvariti u financijskoj godini N zbog pandemije bolesti COVID-19, kontrole koje nisu provedene u financijskoj godini N provode se u kasnijoj fazi tijekom programskog razdoblja.”
               
            
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 13. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 150, 20.5.2014., str. 112.
         
         
            (2)  Provedbena uredba Komisije (EU) 2015/840 оd 29. svibnja 2015. o kontrolama koje provode nadležna tijela u skladu s Uredbom (EU) br. 514/2014 Europskog parlamenta i Vijeća o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (SL L 134, 30.5.2015., str. 1.).
         
            (3)  SL C 384I, 12.11.2019., str. 1.